प्रियंका सोनीपत से आई महिलाओं के गले लगीं; राहुल गांधी ने वीडियो शेयर किया
हरियाणा में राहुल गांधी और किसानों के बीच बातचीत का वीडियो ऑल इंडिया कांग्रेस पार्टी ने जारी कर दिया है। इस वीडियो में राहुल गांधी सोनीपत के दो किसानों से बातचीत कर रहे हैं।
राहुल गांधी ने रविवार को एक वीडियो शेयर किया, जिसमें हरियाणा के सोनीपत से आई कुछ महिलाएं सोनिया गांधी और प्रियंका गांधी के साथ हरियाणवी गाने पर डांस करती हुई दिख रही हैं।
करीब 12 मिनट के इस वीडियो में सोनीपत की कुछ महिलाओं को दिल्ली लाने, घुमाने और अंत में उनकी सोनिया, प्रियंका और राहुल से मुलाकात शामिल है।
वीडियो में प्रियंका गांधी के आवास पर पहुंची इन महिलाओं से राहुल पूछते दिख रहे हैं- कैसी लगी दिल्ली, घूमा कि नहीं? इसके बाद उनके साथ सोनिया, प्रियंका और राहुल लंच करते नजर आ रहे हैं।
वीडियो के शुरुआती हिस्से में राहुल और सोनीपत के दो किसानों के बीच बातचीत है। 8 जुलाई को शिमला जाने के दौरान राहुल सोनीपत के मदीना गांव में इन किसानों से मिले थे।
राहुल ने खेत में ट्रैक्टर चलाया, धान रोपा और किसानों के साथ खाना भी खाया था। तब उन्होंने इन महिलाओं को दिल्ली आने का न्योता दिया था। हालांकि इसका पूरा वीडियो सामने नहीं आया है।
महिला ने कहा- अपने घर बुलाओ, राहुल बोले- मेरा घर सरकार ने छीन लिया
वीडियो में 8 जुलाई को सोनीपत के मदीना गांव में राहुल गांधी महिलाओं के साथ बातचीत करते हुए दिख रहे हैं। राहुल महिलाओं से उनकी समस्या और बच्चों की पढ़ाई-लिखाई के बारे में पूछते हैं। इसके बाद एक महिला पूछती है- अपने बारे में तो कुछ बताओ? इस पर राहुल कहते हैं- मैं दिल्ली का हूं।
फिर महिला बोलती है- हमें भी अपने घर बुलाओ? जवाब में राहुल कहते हैं- सरकार ने तो मेरा घर छीन लिया। खैर, आ जाओ दिल्ली दिखाता हूं। फिर राहुल गांधी ने प्रियंका से उनकी बात कराई।
राहुल ने प्रियंका को कहा कि इन महिलाओं को दिल्ली आना है। आपके घर ले आऊं। प्रियंका से बात होने के बाद पिछले शुक्रवार को राहुल गांधी ने स्पेशल गाड़ी भेजकर इन महिलाओं को दिल्ली बुलाया। उन्हें इंडिया गेट घुमाया। इसके बाद सभी महिलाएं प्रियंका गांधी और सोनिया गांधी से भी मिलीं।
वीडियो के एक हिस्से में राहुल और दो किसानों तसबीर कुमार और संजय की बातचीत भी है। राहुल ने बातचीत के दौरान किसानों से पूछा- देश में सब कुछ प्राइवेट हो रहा है। इसका फायदा किसको हो रहा है? किसानों ने जवाब में कहा- देश के कुछ बड़े अमीर लोगों को।
पढ़िए राहुल-किसानों की बातचीत के अंश...
राहुल: ये आपका है ट्रैक्टर, लोन लेकर खरीदा होगा, आप चलोगे हमारे साथ?
किसान: हां चलो।
राहुल: ये टूटता नहीं है। खराब नहीं होता और इसके औजार भी खराब नहीं होते, कितने साल चलते हैं?
किसान: 15 से 20 साल चल जाते हैं।
राहुल: आपने यह जमीन ठेके पर ले रखी होगी और आप क्या करते हो?
किसान: हां। मैं मजदूरी करता हूं, मुझे फसल का चौथा हिस्सा मिलता है।
राहुल: आपको कितना पैसा मिलता है एक एकड़ फसल का?
किसान: एक एकड़ फसल से हमें 20 हजार रुपए मिल जाते हैं।
राहुल: खेत में साल में कितनी फसल होती हैं?
किसान: 2 साल में।
राहुल: 5 एकड़ जमीन को तैयार करने में कितना समय लग जाता है?
किसान: एक दिन का समय लग जाता है।
राहुल: फसल को लगाने के लिए खेत को तैयार करने में कितना पैसा लग जाता है?
किसान: ट्रैक्टर में 10 हजार रुपए का डीजल लगता है, 10 लेबर की जरूरत होती है। इसमें भी 35 सौ रुपया लग जाता है।
राहुल: आपको क्या लगता है, जो ये सब प्राइवेट हो रहा है, फायदा किसको जा रहा है?
किसान: इसका फायदा देश के बड़े-बड़े लोगों को जा रहा है।
राहुल: मान लिया आपने इसमें 5 साल काम किया, तो फायदा कितने साल रहता है और नुकसान कितने साल रहता है?
किसान: 2 साल नुकसान ही होता है, 3 साल फसल फायदा देती है।
राहुल: खेती करना 10 साल पहले आसान था कि अब ?
किसान: पहले किसानों को खेती करना आसान था, पहले बीमा का पैसा समय पर मिल जाता था, लेकिन ये सरकार तो बेकार है।
किसानों से मुलाकात के बाद राहुल की अहम बातें
1. किसानों को सही फल नहीं मिलता
किसानों का भारत को जोड़ने में बहुत बड़ा योगदान है - उनका उगाया हुआ अनाज देश की हर थाली का हिस्सा है, मगर उनकी इस तपस्या को सही फल और सम्मान नहीं मिलता। भारत जोड़ो यात्रा अपने अगले चरण में सोनीपत, हरियाणा के खेतों में रुकी।
2. किसानों को सरकार की मदद चाहिए
मेरी मुलाकात दो किसान भाइयों, संजय मलिक और तसबीर कुमार से हुई। संजय ने ज़मीन सरकार से लीज पर ले रखी है, वहीं तसबीर उनके साथ 25% के ठेके पर काम करते हैं। उन्होंने बताया कि किसानी में हर पांच साल में से 3 साल मौसम के कारण नुकसान झेलना पड़ता है। तब उन्हें सरकार की मदद की जरूरत पड़ती है।
3. महिलाओं ने घर की रोटियां खिलाईं, दिल्ली देखने की इच्छा जताई
पुरुष, महिलाएं, बच्चे, सभी खेतों में मौजूद थे- धान की रोपाई का खास दिन था। उनके साथ मिल कर खेतों में हाथ बंटाया, ट्रैक्टर चलाया, धान बोया, दिल खोल कर कई बातें हुईं। महिलाओं ने घर की रोटियां खिलाईं और अपने जीवन के बारे में बातचीत की। उनमें से किसी ने भी अब तक दिल्ली नहीं देखी थी। उन्होंने दिल्ली देखने की इच्छा जताई, और मुझे सब के साथ और वक्त बिताने का मौका मिला।
4. किसान सीधे, लेकिन अधिकार पहचानते हैं
सीधे-सादे, सच्चे और समझदार हैं भारत के किसान, अपने अधिकार भी पहचानते हैं। जरूरत आने पर काले कानूनों के खिलाफ डट जाते हैं तो साथ में MSP और बीमा की सही मांग भी उठाते हैं। अगर हम उन्हें सुनें, उनकी बात समझें तो देश की कई समस्याएं सुलझ सकती हैं।
राहुल गांधी से जुड़ी ये खबरें भी पढ़ें...
​​​​राहुल गांधी ने किसानों के साथ धान की रोपाई की:खेतों में ट्रैक्टर चलाया; दिल्ली से शिमला जाते वक्त सोनीपत के मदीना गांव में रुके
कांग्रेस नेता राहुल गांधी शनिवार सुबह अचानक हरियाणा के सोनीपत में रुके। यहां उन्होंने किसानों के साथ खेतों में धान की रोपाई की। उन्होंने ट्रैक्टर चलाकर खेत की जुताई भी की। इस दौरान किसानों और खेत मजदूरों के साथ खेती-किसानी पर बातचीत भी की। राहुल ने किसानों के साथ ही बैठकर नाश्ता भी किया (पूरी खबर पढ़ें)
राहुल गांधी हाथ में जूते पकड़ चले; घुटनों के ऊपर पैंट चढ़ा धान रोपा; हरियाणवी लस्सी का स्वाद चखा
राहुल गांधी करीब 2 घंटे तक खेत में रहे। मजदूरों से बातचीत की, धान की रोपाई की विधि को जाना। ट्रैक्टर चला कर पानी में गाड लगाई। बाद में किसानों के बीच बैठ कर नाश्ता किया। राहुल गांधी ने यहां रोटी के साथ देसी लस्सी (छाछ) का आनंद भी लिया (पूरी खबर पढ़ें)
अंबाला से चंडीगढ़ ट्रक की यात्रा कर चुके राहुल गांधी
राहुल गांधी का अचानक हरियाणा में इस तरह से चौंकाने वाला फैसला पहली बार नहीं है। एक महीने पहले भी वह दिल्ली से शिमला जा रहे थे। इस दौरान उन्होंने अंबाला में काफिला रुकवाया। यहां से वे एक ट्रक में सवार होकर चंडीगढ़ तक गए। इसका पता तब चला, जब कांग्रेस नेताओं ने इसके वीडियो-फोटो जारी किए। (पूरी खबर पढ़ें)
राहुल ने ट्रक यात्रा से पहले ड्राइवर्स से बात की:8 सवाल पूछे; कहा- अगर आप न चलो तो पूरा देश रुक जाएगा
राहुल गांधी की ट्रक यात्रा इन दिनों खूब चर्चा में है। बीते दिनों मुरथल से चंडीगढ़ के बीच 50 किलोमीटर की ट्रक यात्रा में उनकी ड्राइवरों से काफी बात हुई। एक ढाबे में चाय पीते-पीते उन्होंने ड्राइवरों से 8 सवाल पूछे (पूरी खबर पढ़ें)